በመጠንቀቅ ሐኪሞችን እናግዝ፡፡
የጤና ባለሙያዎች ከማንኛውም ሰው በበለጠ ለኮሮናቫይረስ መከላከል ግንባር ቀደም ዘማች ናቸው፡፡ በተለይም በቫይረሱ የተጠቁ ሰዎችን ሕክምና ከመስጠት በተጨማሪ በቅርበት ተገኝተው በማነጋገር፣ የሥነ ልቦና ድጋፍ በመስጠትና አገግሞ ለመወጣት የሚያስችለውን አካላዊና አዕምሯዊ ጤንነት ለማላበስ ሌት ተቀን ይሠራሉ፡፡ከታካሚዎች ጋር ግንኙነት ያላቸው ኢትዮጵያውን የጤና ባለሙያዎች በዓላትን ከቤተሰብ ተነጥለው በሕክምና ተቋም ማሳለፍ ከጀመሩ ወራት ተቆጥረዋል፤ የትንሳኤ፣ አረፋ፣ አዲስ ዓመትና መስቀል በዓላትን ከቤተሰብ ተነጥለው አሳልፈዋል፡፡ ለአብነት ከታች በፎቶግራፍ የቀረበው በባሕር ዳር በሚገኘው መኮድ ሆስፒታል የሚገኙ የጤና ባለሙያዎች ከታካሚዎቻቸው ጋር የመስቀል በዓልን ሲያከብሩ ነው፡፡ብዙው የኅብረተሰብ ክፍል ግን በእነዚህ የጤና ባለሙያዎች እየተከፈለ ያለውን መስዋዕትነት የተረዳ በማይመስል መልኩ ራሱን ከኮሮናቫይረስ ወረርሽኝ ሲጠብቅ አይስተዋልም፡፡ አካላዊ ርቀትን መጠበቅ፣ የአፍና አፍንጫ መሸፈኛ መጠቀም፣ የእጅ ንጽሕናን መጠበቅና ሳኒታይዘርና አልኮል መጠቀም እየቀነሰ መምጣቱን እየታዘብን ነው፡፡ወረርሽኙ በዓለም አቀፍ ደረጃ በከፍተኛ መጠን እየጨመረ ነው፤ በቫይረሱ የተያዙ ሰዎች ቁጥር በዓለም ከ33 ሚሊዮን 574 ሺህ በላይ ደርሷል፤ የሟቾች ቁርም ከ1 ሚሊዮን 6 ሺህ 800 አልፏል፡፡ አብዛኞቹ የአውሮፓ ሀገራትም በሁለተኛ ዙር በወረርሽኙ እየተናጡ ነው፡፡ስለሆም ሁላችንም አካላዊ ርቀትን በመጠበቅ፣ የአፍና አፍንጫ መሸፈኛ በመጠቀም፣ የእጆቻችንን ንጽሕና በመጠበቅ፣ አልኮልና ሳኒታይዘር በመጠቀም ራሳችንን ከበሽታው በመጠበቅ ሐኪሞችን እናግዝ፡፡ፎቶ፡- ከመኮድ የኮሮናቫይረስ ሕክምና ማዕከል ገጽ